Jørn Jespersen (SF), 2002-01-10:
I dag har vi den første miljøpolitiske debat i Folketinget
efter valget
Den er meget interessant, fordi der nu begynder at vise sig i hvert fald en lille flig af, hvad regeringen har tænkt sig at gennemføre på miljøområdet.
Det var jo ikke noget, man fik meget at vide om under valgkampen.
Men sådan er situationen altså.
Fra SF's side ville vi meget gerne have været med til en seriøs gennemgang af eksisterende råd og nævn og institutter for at se, om der var nogen, vi kunne slanke, undvære, koordinere og styre bedre, men det havde forudsat en seriøs tilgang og ikke det blodbad, som regeringen nu lægger op til.
Jeg synes, det kunne være nyttigt for debatten at få at vide, om regeringen har tænkt sig at nedlægge Naturrådet, Det Økologisk Råd, De Grønne Guider - bare for at vurdere regeringens intentioner på det her område og se det i sammenhæng med og i relation til oprettelsen af et nyt miljøinstitut.
Det vil jeg sådan set bede miljøministeren om at svare på, så vi har et ordentligt grundlag for debatten.
I SF vil vi meget gerne medvirke til at støtte, styrke, udbrede og koordinere miljøøkonomien.
Vi synes, det er godt at have god viden om tingene, vi sætter pris på forskellige eksperters råd og vejledning, også selv om de er modstridende, for det giver et godt beslutningsgrundlag.
Det er ikke os, der i nytårstaler og ligende har hetzet mod eksperter og kendsgerninger.
Det er Venstres formand, statsministeren, der har gjort det.
Derfor kan vi ikke undgå at få den formening, at der her er tale om, at alt, hvad der eksisterer af uafhængige eksperter og rådgivning på miljøområdet, skal nedlægges, og så skal der laves et monopoliseret, statsautoriseret smagsdommerinstitut, som siger det, Venstre gerne vil have sagt på miljøområdet.
Der eksisterer en del miljøøkonomisk viden i forvejen.
Som vi har været inde på, er det velbelyst, at den måde, som vandmiljøplanerne er skruet sammen på, ikke er økonomisk optimale.
Her har man fredet landbruget, man har undladt at lave det rationelle, nemlig en afgift på kvælstoftab, fordi man have politiske ønsker om at gøre det på en anden måde.
Betyder den fornyede interesse fra regeringens side for miljøøkonomi, at Venstre nu er parat til i forbindelse med Vandmiljøplan III at indføre en afgift på kvælstoftab i landbruget?
Ja eller nej fra miljøministerens side?
Der eksisterer også god og solid miljøøkonomisk forskning, der viser, at etablering af naturgenopretning og skovrejsning giver et samfundsmæssigt overskud.
Betyder det, at regeringen på sit forslag til finanslov, der bliver forelagt den 29. januar 2002, har afsat flere og øgede midler til naturgenopretning og til skovrejsning?
Ja eller nej?
Selvfølgelig er der også nogle mangler og ting, som ikke kan klares alene ved miljøøkonomi.
Et forsigtighedsprincip og langsigtede hensyn kan ikke varetages ved økonomiske overslag
alene.
Hvordan vil regeringen sikre, at forsigtighedsprincip og langsigtede hensyn bliver varetaget i forbindelse med det nye institut?
Det vil jeg gerne have et svar på fra miljøministeren.
Den miljøøkonomiske forskning, der foregår i dag, ligger mange forskellige steder.
Den er på universiteter, i sektorforskningsinstitutioner, hos OECD, i Det Økonomiske Råd osv.
Hvad er regeringens planer med hensyn til al den miljøøkonomiske forskning og ekspertise, som findes andre steder end i det nye institut, og hvordan vil den blive inddraget, hvordan vil det blive koordineret?
Er det noget, vi kan få et svar på i dag?
I SF undrer vi os meget over hastværket i denne her sag.
Vi har ikke fået svar hverken fra miljøministeren eller fra Venstres eller De Konservatives ordførere på, hvorfor det her ikke kan foregå efter en normal, ordentlig, offentlig og demokratisk procedure.
Det svar efterlyser jeg, og jeg vil bede miljøministeren om at svare på det.
Så til sidst: Rygterne om Bjørn Lomborg som direktør kunne de ikke blive bekræftet eller afkræftet i dag?
Er det virkelig regeringens ambition, at vi også på dette område skal miste anseelse i udlandet, eller er det sådan, at regeringen har vedtaget, at Danmarks anseelse i udlandet ingen rolle spiller?